Aurora Javate de Dios

Si Aurora "Oyie" Javate De Dios ay isang akademiko, manunulat, at aktibista laban sa mga isyung pangkasarian, karapatan ng kababaihan, migrasyon, at lipunang makatarungan sa Pilipinas. Sa kasalukuyan, siya ang Direktor Pang-ehekutibo ng Women and Gender Institute (WAGI, literal na Instituto ng Kababaihan at Kasarian) ng Kolehiyong Miriam at nagtuturo bilang propesorsa mga larangan ng ugnayang pandaigdigan, migrasyon, at araling pangkasarian. Bago ito, nagsilbi rin siyang dekano ng Yunit ng Mas Mataas ng Edukasyon ng Kolehiyong Miriam.

Nagtapos siya ng Batsilyer sa Agham sa Unibersidad ng Pilipinas (UP) at nagkamit ng Maestro sa Sining sa Araling Asyano mula rin sa UP. Mayroon siyang dalawang doktoradong digri: isang Ph.D. sa Araling Pilipino mula sa UP at isang Ph.D. sa Pamumuno at Pagpapaunlad ng Organisasyon mula sa Southeast Asia Institute for Development (literal na Instituto ng Timog-silangang Asya para sa Pag-unlad).

Sa larangan ng pampublikong serbisyo, hinirang siya ni Pangulong Gloria Macapagal Arroyo bilang tagapangulo ng Pambansang Komisyon sa Gampanin ng Kababaihang Pilipino (ngayon ay Komisyon sa Kababaihan ng Pilipinas) mula 2001 hanggang 2003. Bilang tagapangulo, kinatawan niya ang kababaihan sa Philippine Inter-Agency Council on Trafficking (Pambansang Inter-Ahensiyang Konseho Laban sa Kalakalan ng Tao), kung saan nanguna siya sa pagsusulong ng Anti-Trafficking in Persons Act (Batas Laban sa Kalakalan ng Tao) at Violence Against Women and their Children Act (Batas Laban sa Karahasan sa Kababaihan at Kanilang mga Anak). 

Naging kasapi rin sa Committee on the Elimination of All Forms of Discrimination Against Women (CEDAW, literal na Komite sa Pagtanggal ng Lahat ng Anyo ng Diskriminasyon Laban sa Kababaihan) ng Mga Bansang Nagkakaisa. Sa panahon ni Pangulong Benigno Aquino III, itinalaga siya bilang unang kinatawan ng Pilipinas sa Commission on the Promotion and Protection of the Rights of Women and Children (ACWC, literal na Komisyon sa Promosyon at Proteksyon sa Karapatan ng Kababaihan at Kabataan) ng ASEAN. 

Aktibo rin siya sa NGO at adbokasiya: naging Pangulo ng Lupon ng Katiwala ng Coalition Against Trafficking in Women – Asia Pacific (CATW-AP, literal na Koalisyon Laban sa Kalakalan ng Kababaihan – Asya Pasipiko) at patuloy na lumalaban sa kalakalan ng tao, karahasang nakabatay sa kasarian, at mga suliranin ng migrasyon. Sa kanyang personal na karanasan, unang-una niyang naranasan ang mga epekto ng batas militar noong panahon ng diktadurya ni Pangulong Ferdinand Marcos na nasaksihan niya ang pagsalakay sa kanilang tahanan ng militar at ang pansamantalang pagkakakulong niya ng anim na buwan.

BIlang manunulat, may obra-aklat siya ring Quilted Sightings: Gender and Migration: a Women and Gender Studies Reader (2009) na inilathala ng WAGI-Miriam College, na tumatalakay sa mga karanasan ng mga babaeng dayuhan at manggagawang Pilipina sa ibang bansa. Gayundin ang Dictatorship and Revolution: Roots of People’s Power (1988) na bahagi ng kanyang mas maagang publikasyon.

Sa pamamagitan ng kanyang pagsasagawa ng mga polisiya, pananaliksik, at pakikilahok sa pandaigdigang talakayan, si de Dios ay naging isang kilalang personalidad sa larangan ng karapatan ng kababaihan at katarungang panlipunan sa Pilipinas at sa rehiyon ng Asya-Pasipiko.

 Mga sanggunian 

Kategorya:Mga aktibista mula sa Pilipinas
Kategorya:Mga manunulat mula sa Pilipinas